b'\n_START_ARTICLE_\nE-l\xc3\xa6ring\n_START_PARAGRAPH_\nE-l\xc3\xa6ring (forkortelse for elektronisk l\xc3\xa6ring) omfatter en rekke former for l\xc3\xa6ringsarbeid der den l\xc3\xa6rende normalt benytter en datamaskin for \xc3\xa5 motta l\xc3\xa6restoff og oppgaver, arbeide med og diskutere disse og levere sine besvarelser. Vanligvis f\xc3\xa5r de l\xc3\xa6rende l\xc3\xa6restoffet presentert via Internett og presentasjonen kan v\xc3\xa6re interaktiv, enten ved at datamaskinen gir ulike former for respons eller gjennom kommunikasjon med andre l\xc3\xa6rende og veiledere. _NEWLINE_N\xc3\xa5r undervisningen skjer via mobilt utstyr, som mobiltelefoner eller lommedatamaskiner, blir e-l\xc3\xa6ring gjerne kalt for m-l\xc3\xa6ring.\n_START_SECTION_\nHistorie\n_START_PARAGRAPH_\nE-l\xc3\xa6ring har sitt utspring i spesiallagete dataprogrammer og CD-ROM-kurs. Utviklingen skj\xc3\xb8t fart p\xc3\xa5 midten av 1990-tallet, og etter hvert som kapasiteten p\xc3\xa5 Internett \xc3\xb8kte ble nettet i stadig st\xc3\xb8rre grad benyttet som distribusjonsmedium for denne typen undervisning._NEWLINE_Innholdet i kursene p\xc3\xa5 CD-plater o.l. var monolittisk, det vil si at de ikke var enkle \xc3\xa5 dele opp i moduler for gjenbruk. Innholdet ble som regel integrert i selve presentasjonsprogrammet, som hadde sitt eget system for navigering mellom leksjonene. Dette var l\xc3\xb8sninger som krevde en del utviklingskostnader utover selve innholdsdelen._NEWLINE_Med distribusjon via World Wide Web ble det enklere \xc3\xa5 skille innholdet fra presentasjonslogikken, og det ble utviklet rene LMS, \xc2\xabLearning Management System\xc2\xbb, l\xc3\xa6remiddelsystem eller l\xc3\xa6ringsplattform, som var uavhengige av innhold._NEWLINE_Kursutviklere begynte \xc3\xa5 lage l\xc3\xa6remoduler som kunne gjenbrukes (kurspakker uten egne, interne navigasjonssystem) for import til LMS-programmer som tok seg av selv presentasjonen med leksjoner og oppf\xc3\xb8lging av elevene. Kombinasjonen av slike kurspakker og LMS-nettsteder er i dag den mest utbredte formen for e-l\xc3\xa6ring._NEWLINE_E-l\xc3\xa6ring har i \xc3\xb8kende grad blitt tatt i bruk i Norge. I en tidlig fase var e-l\xc3\xa6ring popul\xc3\xa6rt innen bedriftsoppl\xc3\xa6ring, fordi det er \xc3\xb8konomisk og sparsommelig \xc3\xa5 slippe \xc3\xa5 sende de ansatte av sted p\xc3\xa5 reise hver gang det er behov for kursing og oppdatering. I l\xc3\xb8pet av de siste ti \xc3\xa5rene har imidlertid undervisningsinstitusjoner p\xc3\xa5 alle niv\xc3\xa5 skaffet seg l\xc3\xa6ringsplattformer. Undervisningsinstitusjonenes bruk omfatter ren fjernundervisning, men den vanligste bruken er som et supplement til ordin\xc3\xa6r undervisning \xe2\x80\x93 noe som gjerne omtales som blended learning.'